રશિયામાં અત્યારે ફૂટબોલ વર્લ્ડ કપ ચાલે છે તો ભારતીય ક્રિકેટ ટીમ વિરાટ કોહલીની આગેવાની હેઠળ ઇંગ્લેન્ડના પ્રવાસે છે, ભારતીય મહિલા હોકી ટીમ ટૂંક સમયમાં વર્લ્ડ કપમાં ભાગ લેવા માટે ઇંગ્લેન્ડ જશે. સાથે સાથે વિમ્બલડન ગ્રાન્ડસ્લેમ ટેનિસ ટુર્નામેન્ટ તો ખરી જ. ફૂટબોલ વર્લ્ડ કપને બાદ કરતાં બાકીની તમામ ટુર્નામેન્ટ મોટા ભાગે ઇંગ્લેન્ડમાં છે અને અંગ્રેજ હવામાન ગમે ત્યારે પલટો ખાતું રહે છે. એ સંજોગોમાં આગામી મહિનામાં ગમે ત્યારે એવા સમચાર મળે કે વરસાદને કારણે રમત અટકી ગઈ છે. આ દિવસોમાં ભારતમા અને ખાસ કરીને ગુજરાતમાં વિવિધ રમતો તો જારી રહેવાની છે પરંતુ તેમાં પણ વરસાદ તેની ભૂમિકા ભજવ્યા વિના નહીં રહે. હજી હમણા જ વેકેશન પણ પૂર્ણ થયું છે તેમ છતાં દરેક વાલી પોતાના સંતાનને રમતવીર બનાવવા માટે આતુર હોય છે. આ સંજોગોમાં હવામાનને ધ્યાનમાં રાખીને તેઓ ઇનડોર સ્પોર્ટ્સ તરફ નજર દોડાવતા હોય છે અને તેમાં શૂટિંગ સ્પોર્ટ્સ શ્રેષ્ઠ વિકલ્પ છે.